Hankeleping 

Tallinn	31.01.2024 nr 2-2/24/72-1	

Riigi Kaitseinvesteeringute Keskus, registrikood 70009764, mida esindab Riigi Kaitseinvesteeringute Keskuse direktori 07.12.2020 käskkirja nr 77 alusel Riigi Kaitseinvesteeringute Keskuse hangete osakonna juhataja Ivar Janson, edaspidi tellija ühelt poolt

ja 

Radolab OÜ, registrikood 14876285, mida esindab põhikirja alusel Priit Kasemaa, edaspidi töövõtja teiselt poolt, eraldi ka pool ja koos pooled, sõlmisid heas usus alljärgneva lepingu (edaspidi leping)
1.	Üldsätted

1.1.	Lepingu dokumendid on leping, lepingu lisad, lepingu muudatused ja täiendused, milles pooled lepivad kokku pärast lepingule allakirjutamist.
1.2.	Leping jõustub, kui tellija on sellele alla kirjutanud ja töövõtja e-posti aadressile edastanud ning kehtib kuni poolte lepinguliste kohustuste täitmiseni.

2.	Lepingu ese

2.1.	Töövõtja kohustub koostama/tegema tellijale töö  „Radooni mõõtmine“ (edaspidi töö) ning selle tellijale üle andma. 
2.2.	Valminud töö tuleb tellijale üle anda ja tellija on kohustatud töö vastu võtma ja maksma töövõtjale töö eest tasu.
2.3.	Töövõtja tehtud töö peab vastama järgmistele nõuetele:

2.3.1.	töö peab olema kooskõlas lepinguga, lepingu lisas 1 esitatud tehnilise kirjelduse ning tellija juhiste ja soovidega;
2.3.2.	valmis töö tuleb tellijale üle anda koos kõikide lisadega ja esitada elektrooniliselt allkirjastatuna (pdf- ja doc-vormingus, tabelandmed xls-vormingus, kaardiandmed shp-vormingus) vastavalt tehnilisele kirjeldusele. Nõudeid eirates koostatud tööd ei peeta üleantuks.

2.4.	Töövõtja kohustub kohe informeerima tellijat mistahes takistusest, mille tõttu ei ole võimalik lepingut täita. Samuti kui tellija esitatud juhised ja soovid ei võimalda teha tööd nõuete järgi.
2.5.	Töövõtja kohustub tegema punktis 2.1 nimetatud töö isiklikult või kolmandate isikute vahendusel. Juhul kui töö tehakse kolmandate isikute vahendusel, kohustub töövõtja informeerima sellest tellijat ja kooskõlastama tellijaga kirjalikult, et kaasab töö täitmise juurde kolmandaid isikuid.
2.6.	Lepingu allkirjastamisega kinnitab töövõtja, et tal on erialased teadmised ja kogemused ning vahendid ja seadmed, et teha lepingu punktis 2.1 nimetatud töö ning et ta täidab lepingulisi kohustusi hea ja asjatundliku hoolsusega.
2.7.	Lepingu täitmise käigus tekkivad kulud ja kulutused kannab töövõtja.
3.	Lepingu tasu

3.1.	Lepingu tasu kokku on 1 024,80 (üks tuhat kakskümmend neli ) eurot (kaheksakümmend) senti, mis sisaldab käibemaksu 22% (kakskümmend kaks protsenti) ehk 184,80 (sada kaheksakümmend neli)  eurot (kaheksakümmend) senti. Töö eest tasub tellija siis, kui pooled on allkirjastanud töö üleandmise-vastuvõtmise akti ning töövõtja on akti alusel esitanud arve.
3.2.	Lepingu tasu muudetakse vaid juhul, kui tekib vajadus teha lisatöid. Lepingu tasu muutmiseks esitab töövõtja tellijale hinnakalkulatsiooni. Juhul, kui tellija nõustub pakutud maksumusega, vormistatakse kirjalik lepingu muudatus.
3.3.	Punktis 3.1 märgitud lepingu tasu sisaldab autoritasu autoriõiguse seaduse mõttes. 
3.4.	Töövõtja esitab arve e- arvena. Arvele märkida tellija kontaktisiku nimi ja lepingu number, arve juurde lisada allkirjastatud tööde üleandmise-vastuvõtmise akt. Tasumise tähtaeg on 28 (kakskümmend kaheksa) kalendripäeva arvates päevast, mil töövõtja arve jõudis tellijani. 
3.5.	Kui tasumise tähtajast ei peeta kinni, on töövõtjal õigus nõuda tellijalt viivist 0,25 (null koma kakskümmend viis) protsenti tasumisele kuuluvast summast iga viivitatud päeva eest. 
4.	Lepingu tähtaeg, lepingu peatamine, lepingu eseme üleandmine

4.1.	Tehnilise kirjelduse ja lepingu punktiga 2.3 kooskõlas oleva töö kohustub töövõtja tellijale üle andma järgides lepingu punkti 5 kõige hiljem 2 kuud alates lepingu jõustumisest.
4.2.	Kui lepingu täitmise käigus selgub, et punktis 4.1 nimetatud töö lõpptähtaega ei ole võimalik töövõtjast olenematutel põhjustel järgida, on töövõtja kohustatud tellijat sellest viivitamatult kirjalikult informeerima. Arvestades viivitust tinginud asjaolusid, lepitakse kokku uus lepingu tähtaeg, mille jooksul töö tuleb tellijale üle anda.
4.3.	Kui lepingu täitmise käigus selgub, et punktis 4.1 nimetatud töö lõpptähtaega ei ole kolmandate isikute (väljaarvatud punktis 2.5 nimetatud kolmandad isikud) tõttu võimalik tellijast olenematutel põhjustel järgida, on tellija kohustatud töövõtjat sellest kirjalikult informeerima. Arvestades viivitust tinginud asjaolusid, lepitakse kokku uus lepingu tähtaeg, mille jooksul töö tuleb tellijale üle anda.
4.4.	Kui lepingu täitmise tähtaja pikendamise põhjustab kolmandatest isikutest (väljaarvatud punktis 2.5 nimetatud kolmandad isikud) tulenev takistus, võib poolte kirjalikul kokkuleppel lepingu täitmise peatada kuni takistuse ära langemiseni.
4.5.	Töövõtja kohustub tehtud töö esitama kooskõlastamiseks ja kooskõlastatud töö üle andma lepingu punktis 8.5 toodud tellija esindajale elektrooniliselt allkirjastatuna.
5.	Lepingu eseme üleandmine-vastuvõtmine, riisiko ja omandiõiguse üleminek

5.1.	Töövõtja kooskõlastab töö tellijaga ning annab üle ja tellija võtab töö vastu üleandmise-vastuvõtmise akti alusel. Tellija esindaja kontrollib enne vastuvõtmist, et lepingu ese vastab lepingu tingimustele. Kui töö on kooskõlas lepingu tingimustega, digitaalallkirjastavad töö üleandmise-vastuvõtmise akti poolte esindajad, kes on nimetatud lepingu punktis 8.5. 
5.2.	Kui tellija esindaja keeldub valminud tööd vastu võtmast, kohustub töövõtja andma tellijale mõistliku lisaaja, et töö vastu võtta. Kui tellija esindaja ei võta ka lisaaja jooksul tööd vastu, loetakse, et tellija on töö vastu võtnud.
5.3.	Kui töö üleandmisel-vastuvõtmisel avastatakse puudused (ebakvaliteetsus vm lepingu tingimustele mittevastavus), fikseerib tellija esindaja puudused andes ühtlasi mõistliku aja, et puudused kõrvaldada. Töövõtja tehtud tööd ei võeta vastu ega anta üle enne, kui töövõtja on töös olnud puudused nõuete järgi ja ettenähtud tähtajaks kõrvaldanud.
5.4.	Töös olnud puudused kõrvaldab töövõtja oma kulu ja vahenditega.
5.5.	Töö loetakse lõplikult vastuvõetuks, kui töövõtja on kõrvaldanud töös avastatud puudused ning poolte esindajad, kes on nimetatud lepingu punktis 8.5, on digiallkirjastanud töö üleandmise-vastuvõtmise akti. 
5.6.	Töö juhusliku hävimise või kahjustumise riisiko ning omandiõigus läheb töövõtjalt tellijale üle töö punktis 2.3.2 sätestatud kujul üleandmise-vastuvõtmise kuupäeval, mida tõendab selle kohta koostatud akt.
5.7.	Kui tellija avastab töös puudused pärast töö üleandmist tellijale ja töö kasutusse võtmist, kohustub tellija kirjalikult teatama töövõtjale töös avastatud puudustest 10 (kümne) tööpäeva jooksul pärast seda, kui sai teada, et töö ei vasta lepingu tingimustele. Töövõtja kohustub kõrvaldama lepinguesemel avastatud puudused 10 (kümne) tööpäeva jooksul tellijalt teate saamisest. Käesolevas punktis nimetatud puuduste kõrvaldamist on tellijal õigus nõuda 6 (kuue) kuu jooksul peale töö punkti 5.5 kohast üleandmist tellijale.
5.8.	Töö kooskõlastamist tellijaga tõendab tellija esindaja meilitsi saadetud kinnitus, et teostatud töö või selle osa vastab nõutule.
6.	Vastutus

6.1.	Lepingu kohustuste puuduliku täitmise või täitmata jätmise korral kannavad pooled teineteise ees vastutust lepingu sätete ja seaduste alusel. Kui töövõtja ei pea kinni töö täitmise tähtajast (lepingu punkt 4.1), on tellijal õigus nõuda töövõtjalt leppetrahvi 0,25% (null koma kakskümmend viis protsenti) töö maksumusest iga viivitatud päeva eest. 
6.2.	Tellijal on õigus tasaarveldada töövõtjale makstavast tasust leppetrahve, mis tulenevad lepingust ja mida tellija on rakendanud.
6.3.	Tellijal on õigus nõuda töövõtjalt leppetrahvi maksmist juhul, kui ta teatab leppetrahvi nõudmisest töövõtjale kirjalikult 30 (kolmekümne) tööpäeva jooksul pärast lepingulise kohustuse rikkumise avastamist.
7.	Lepingu lõppemine ja lõpetamine

7.1.	Leping lõpeb, kui pooled on lepingulised kohustused nõuete järgi täitnud või poolte kokkuleppel või lepingus ja seadustes ettenähtud alustel.
7.2.	Tellija võib lepingu igal ajal üles öelda. Lepingust ülesütlemise kohta edastab tellija töövõtjale kohe lepingust ülesütlemise kirjaliku avalduse. Leping loetakse üles öelduks, kui töövõtja on ülesütlemise avalduse kätte saanud.
7.3.	Kui lepingu ütleb üles tellija, on töövõtjal õigus saada tasu seni tehtud töö eest töö valmidusastme järgi. Tellijal ei ole tasu maksmise kohustust juhul, kui lepingu ülesütlemise tingis töövõtja süüline lepingu kohustuste täitmata jätmine. Sellisel juhul on töövõtja kohustatud hüvitama tellijale ka lisakulud, mida viimane kannab seoses lepinguliste tööde tegemata jätmisega ja tegemisega muul viisil, et saavutada lepingus ettenähtud tulemus.
7.4.	Kui tellija on lepingu üles öelnud, esitab töövõtja tellijale aruande tehtud töö kohta ja annab tellijale üle kogu seni tehtud töö materjali.
7.5.	Lepingu ülesütlemisel lähevad tellijale üle ülesütlemise ajaks tehtud töö omandiõigus ning töövõtja varalised õigused ilma lisatasuta ning töövõtja annab tellijale ilma lisatasuta töö ainulitsentsi autoriõiguse seaduse § 12 lg 1 punktides 3, 4, 6, 7 ja 8 nimetatud isiklike õiguste teostamiseks kogu autoriõiguse kehtivuse perioodiks.
7.6.	Tellijal on õigus lepingust taganeda ja nõuda tekitatud kahju hüvitamist juhul, kui töövõtja ei asu lepingut täitma, viivitab töö alustamisega. Töövõtja loetakse lepingu täitmisega viivitanuks, kui töövõtja ei ole tööd alustanud 10 (kümme) päeva jooksul pärast lepingu allkirjastamist.
7.7.	Lepingust taganemise kohta edastab tellija töövõtjale kohe lepingust taganemise kirjaliku avalduse. Taganemine loetakse toimunuks, kui töövõtja on taganemise avalduse kätte saanud.
7.8.	Juhul kui töövõtja ei kõrvalda töös olnud puudusi (lepingu punktid 5.3 ja 5.7), ei kõrvalda puudusi ettenähtud tähtajaks või kõrvaldab selliselt, et töö ei vasta endiselt lepingu tingimustele, on tellijal õigus taganeda lepingust lepingu olulise rikkumise tõttu ja nõuda kahjude hüvitamist. Lepingust taganemise kohta edastab tellija töövõtjale kirjaliku taganemisavalduse 7 (seitsme) päeva jooksul pärast seda, kui sai teada lepingu rikkumisest. Taganemine loetakse toimunuks, kui töövõtja on taganemise avalduse kätte saanud. 
7.9.	Teostatud töö, mille eest tellija on lepingust taganemise ajaks tasunud, omandiõigus ja varalised õigused lähevad tellijale üle ilma lisatasuta ning töövõtja annab tellijale ilma lisatasuta seni tehtud töö ainulitsentsi autoriõiguse seaduse § 12 lg 1 punktides 3, 4, 6, 7 ja 8 nimetatud isiklike õiguste teostamiseks kogu autoriõiguse kehtivuse perioodiks.
7.10.	Punktis 7.8 nimetatud juhul lepingust taganemise korral, ei ole tellija kohustatud tasuma töövõtjale kokkulepitud tasu.
7.11.	Kui tellija taganeb lepingust põhjusel, et töövõtja on lepingu tingimusi oluliselt rikkunud, siis peale seadustes sätestatu peetakse oluliseks lepingu rikkumiseks muu hulgas:
7.11.1.	Kui töövõtja ei täida ükskõik millist lepingu kohustust lisatähtaja jooksul, mille tellija on töövõtjale andnud. 
7.11.2.	Kui töövõtja ei paranda lepingu tingimustele mittevastavat tööd nii, et töö vastaks lepingu tingimustele, või kui töövõtja viivitab töö parandamisega. 
7.11.3.	Kui töövõtja litsentsid ja tegevusload, mis on lepingu täitmise eeldused, kaotavad kehtivuse lepingu täitmise ajal ja töövõtja ei võta ette toiminguid, et litsentse ja tegevuslubasid pikendada või taotleda uusi.
8.	Muud tingimused

8.1.	Kõik lepingu muudatused, täiendused ja parandused kehtivad vaid siis, kui need on vormistatud kirjalikult lepingu lisana ja kui poolte volitatud esindajad on neile alla kirjutanud. Kirjaliku vormi järgimata jätmise korral on lepingu muudatused, täiendused ja parandused tühised. Lepingu lisadel on lepinguga sama juriidiline jõud.
8.2.	Kumbki pool ei tohi lepingust tulenevaid õigusi ja kohustusi üle anda kolmandatele isikutele teise poole kirjaliku nõusolekuta.
8.3.	Lepingu allakirjutamisega kaotavad kehtivuse kõik poolte varasemad suulised ja kirjalikud kokkulepped, mis on seotud lepingu esemega.
8.4.	Pooled lahendavad lepingust tekkivad vaidlused läbirääkimiste teel. Kui kokkulepet ei saavutata, lahendatakse vaidlus kohtus.
8.5.	Tellija esindaja lepingu täitmisel ja informatsiooni andmisel:

8.5.1.	Sirgalas on Mihhail Kotkas (tel 5343 0173, e-post mihhail.kotkas@rkik.ee);
8.5.2.	Kaitseväe Keskpolügoonil on Rauno Välk (telefon 5343 4111, e-post rauno.valk@rkik.ee).

8.6.	Töövõtja esindajad lepingu täitmisel ja informatsiooni andmisel on: 

8.6.1.	Priit Kasemaa (tel 510 0781, e-post priit@kasemaa.eu) ja Lauri Kasemaa 
(tel 502 7924, e-post lauri@pmlbalti.ee).

8.7.	Tellijal ja töövõtjal on õigus lepingu täitmise ajal esindajaid muuta, teavitades sellest teist lepingu poolt kirjalikult.
9.	Poolte teated

9.1.	Lepinguga seotud teated peavad olema kirjalikud, välja arvatud juhul, kui sellised teated on informatsioonilise iseloomuga teated, mille edastamisega teisele poolele ei kaasne õiguslikke tagajärgi.
9.2.	Teade on kätte saadud, kui:

9.2.1.	teade on üle antud allkirja vastu;
9.2.2.	teade on saadetud tähitud kirjaga teise poole aadressile ja postitamisest on möödunud 6 (kuus) kalendripäeva;
9.2.3.	digitaalselt allkirjastatud teade on saadetud teise poole meiliaadressile.

9.3.	Informatsioonilist teadet võib edastada telefonitsi või meilitsi.
10.	Lisad
10.1.	Lisa 1. Tehniline kirjeldus
10.2.	Lisa 2. Julgeolekutingimused
10.3.	Lisa 3. Radolab OÜ pakkumus 470987

Leping on koostatud eesti keeles ja allkirjastatud digitaalselt ning edastatakse kummagi poole meilile.

11.	Poolte rekvisiidid ja allkirjad

Tellija
	Töövõtja	
Riigi Kaitseinvesteeringute Keskus	Radolab OÜ 	
Järve 34a
11314 Tallinn	Aiandi tee 21a
74001 Viimsi alevik	
telefon 717 0400	telefon 510 0781 	
e-post info@rkik.ee	e-post priit@kasemaa.eu	

(allkirjastatud digitaalselt)				(allkirjastatud digitaalselt)

Ivar Janson                                      			Priit Kasemaa 
hangete osakonna juhataja                             		juhatuse liige